ธปท.เตือนรับมือโลกผันผวน
ธปท.ชี้ปีหน้าจีพีดีโต 4% เตือนรับมือความเสี่ยงสงครามการค้า-Brexit ย้ำชี้เศรษฐกิจไทยผ่านจุดสูงสุดไปแล้ว
21 ธ.ค. 2561

ธปท.ชี้ปีหน้าจีพีดีโต 4% เตือนรับมือความเสี่ยงสงครามการค้า-Brexit ย้ำชี้เศรษฐกิจไทยผ่านจุดสูงสุดไปแล้ว
นายดอน นาครทรรพ ผู้อำนวยการอาวุโสฝ่ายเศรษฐกิจมหภาค ธนาคารแห่งประเทศไทย (ธปท.) กล่าวในงานเสวนา หัวข้อ "ส่องเศรษฐกิจปี 62" เปิดเผยว่า คณะกรรมการนโยบายการเงิน (กนง.) ได้ปรับขึ้นอัตราดอกเบี้ย 0.25% เป็น 1.75% ในรอบ 8 ปี และปรับลดประมาณการเติบโตเศรษฐกิจปีหน้าจาก 4.2% เหลือ 4 % ซึ่งเป็นไปในทิศทางเดียวกับธนาคารกลางสหรัฐ หรือเฟด ที่มีการขึ้นอัตราดอกเบี้ยระยะสั้นและปรับลดประมาณการเศรษฐกิจปีหน้าลงด้วย
สำหรับเศรษฐกิจปี 2562 มีทั้งข่าวดีและข่าวร้าย ในส่วนของข่าวร้าย คือ เศรษฐกิจไทยจะเผชิญกับความผันผวน และการเติบโตของเศรษฐกิจไทยได้ผ่านจุดสูงสุดไปแล้วจากไตรมาสแรกปี 2561 ที่เติบโตได้ 4.9% และคงไม่เห็นตัวเลขนี้อีกแล้ว
อย่างไรก็ตาม ยังมีข่าวดี คือ เศรษฐกิจไทยโดยรวมยังเติบโตได้ ขนาดของมูลค่าทางเศรษฐกิจหรือจีดีพี ปี 2562 คาดว่าจะอยู่ที่ 16 ล้านล้านบาท ซึ่งนั่นหมายความว่าประชาชนมีรายได้เฉลี่ย 2 หมื่นบาท/คน/ปี และในปี 2563 คาดว่ามูลค่าจีดีพีจะเพิ่มเป็น 17 ล้านล้านบาท
ด้านความเสี่ยงที่ต้องจับตาทั้งในและต่างประเทศ เช่น ปัญหาสงครามการค้าระหว่างสหรัฐ-จีน การออกจากสหภาพยุโรปของอังกฤษ (Brexit) ความไม่แน่นอนของเศรษฐกิจจีน ความผันผวนในตลาดการเงินโลก ซึ่งอาจจะกระทบกับบรรยากาศการลงทุนและประเทศเกิดใหม่ รวมถึงความไม่แน่นอนทางการเมืองในประเทศที่อาจกระทบกับความเชื่อมั่นของการบริโภคและภาคธุรกิจได้